RÅDETS FORORDNING (EF) Nr. 2008/97 af 9. oktober 1997 om gennemførelsesbestemmelser til særordningen for indførsel af olivenolie og visse andre landbrugsprodukter fra Tyrkiet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

I tillægsprotokollen til aftalen om oprettelse af en associering mellem EØF og Tyrkiet om nye indrømmelser ved indførsel af tyrkiske landbrugsprodukter til Fællesskabet (1) er der fastsat særordninger for indførsel af hård hvede og kanariefrø, samt rug og malt med oprindelse i Tyrkiet; ifølge disse ordninger indrømmes der en nedsættelse af importafgiften for hård hvede og kanariefrø og et fradrag i importafgiften for rug, forudsat at Tyrkiet opkræver en særlig afgift ved udførsel af dette produkt, ligesom der indrømmes et fradrag i det faste element i importafgiften for malt;

for olivenolie henhørende under KN-kode 1509 10 10, 1509 10 90 og 1510 00 10, er der i Rådets afgørelse nr. 1/77 truffet af Associeringsrådet EØF-Tyrkiet fastsat en særordning med en fast nedsættelse af importafgiften for denne olie på 0,7245 ECU/100 kg; forudsat at Tyrkiet opkræver en afgift ved udførsel, anvendes der endvidere i henhold til ordningen en nedsættelse af samme importafgift, svarende til den særlige afgift, dog højst 13,14 ECU/100 kg, for så vidt angår den nedsættelse, der er nævnt i associeringsaftalens artikel 2, samt en nedsættelse på 13,14 ECU/100 kg, hvad angår det tillægsbeløb, der er nævnt i bilag IV til aftalen; Fællesskabet har indgået en aftale i form af brevveksling med Tyrkiet om videreførelse af særordningen indtil associeringsaftalens udløb på grundlag af en fast nedsættelse af toldsatserne (2);

i den landbrugsaftale, der blev indgået under de multilaterale handelsforhandlinger i Uruguay-rundens regi (3), er det fastsat, at de variable importafgifter for landbrugsprodukter erstattes af faste toldsatser pr. 1. juli 1995;

ordningens videreførelse kræver, at der vedtages nye gennemførelsesbestemmelser, og at visse artikler i Rådets forordning (EØF) nr. 1180/77 af 17. maj 1977 om indførsel til Fællesskabet af visse landbrugsprodukter med oprindelse i Tyrkiet (4) ophæves;

det bør i overensstemmelse med aftalen fastsættes, at den særlige afgift ved udførsel overvæltes på olivenoliens pris, når olien indføres til Fællesskabet; for at ordningen kan blive anvendt korrekt, bør de fornødne foranstaltninger vedtages, så afgiften erlægges senest ved olivenoliens indførsel;

hvis de nuværende betingelser for anvendelsen af de særordninger, der er fastsat i associeringsaftalen, bliver ændret, især hvad angår beløbene, og hvis der indgås en ny aftale, kan det blive nødvendigt at tilpasse denne forordning, for at ændringerne kan blive indføjet; det bør fastsættes, at disse tilpasninger kan vedtages af Kommissionen efter proceduren i artikel 38 i Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer (5), og de tilsvarende artikler i de andre forordninger om fælles markedsordninger, der er berørt af særordningerne;

Kommissionen har ved forordning (EF) nr. 2146/95 (6) og forordning (EF) nr. 1214/96 (7) indført autonome overgangsordninger, der udløber den 30. juni 1997; det er derfor nødvendigt at fastsætte, at nærværende forordning anvendes fra den 1. juli 1997 -

UDSTEDT FØLGENDE FORORDNING:

Artikel 1

Denne forordning fastsætter gennemførelsesbestemmelser til særordningerne for indførsel af olivenolie og visse andre landbrugsprodukter med oprindelse i Tyrkiet.

Artikel 2

1. Den toldsats, der anvendes ved indførsel til Fællesskabet af olivenolie, som ikke er raffineret, henhørende under KN-kode 1509 10 10, 1509 10 90 og 1510 00 10, og som udelukkende er fremstillet i Tyrkiet og transporteret direkte fra dette land til Fællesskabet, nedsættes med 0,7245 ECU/100 kg.

2. Når Tyrkiet anvender en særlig afgift ved udførsel af denne olivenolie, der udelukkende er fremstillet i Tyrkiet og transporteret direkte fra dette land til Fællesskabet, nedsættes toldsatsen desuden med et beløb svarende til den særlige afgift, dog højst 13,14 ECU/100 kg, idet dette beløb forhøjes med 13,14 ECU/100 kg.

3. Den i stk. 2 nævnte nedsættelse af toldsatsen anvendes på al indførsel af olivenolie, for hvilken importøren ved indførslen fremlægger bevis for, at den særlige afgift ved udførsel er blevet overvæltet på importprisen.

Artikel 3

1. Den toldsats, der anvendes ved indførsel til Fællesskabet af raffineret olivenolie, henhørende under KN-kode 1509 90 00, som udelukkende er fremstillet i Tyrkiet og transporteret direkte fra dette land til Fællesskabet, nedsættes med 3,723 ECU/100 kg.

2. Den toldsats, der anvendes ved indførsel til Fællesskabet af raffineret olivenolie, henhørende under KN-kode 1510 00 90, som udelukkende er fremstillet i Tyrkiet og transporteret direkte fra dette land til Fællesskabet, nedsættes med 7,003 ECU/100 kg.

Artikel 4

Den toldsats, der anvendes ved indførsel til Fællesskabet af hård hvede, henhørende under KN-kode 1001 10 00, som har oprindelse i Tyrkiet og er transporteret direkte fra dette land til Fællesskabet, er den, der er fastsat i medfør af artikel 10 i Rådets forordning (EØF) nr. 1766/92 af 30. juni 1992 om den fælles markedsordning for korn (8), nedsat med 0,73 ECU/ton.

Artikel 5

1. Den toldsats, der anvendes ved indførsel til Fællesskabet af rug, henhørende under KN-kode 1002 00 00, som har oprindelse i Tyrkiet og er transporteret direkte fra dette land til Fællesskabet, er den, der er fastsat i medfør af artikel 10, stk. 2, i forordning (EØF) nr. 1766/92, nedsat med et beløb svarende til den særlige afgift ved udførsel til Fællesskabet, som Tyrkiet opkræver af dette produkt, dog højst 11,68 ECU/ton.

2. Den i stk. 1 nævnte ordning anvendes for al indførsel, for hvilken importøren fremlægger bevis for, at eksportøren har erlagt den særlige afgift ved udførsel, idet beløbet dog hverken kan overstige det, der er fastsat i medfør af artikel 10, stk. 2, i forordning (EØF) nr. 1766/92, eller 11,68 ECU/ton.

Artikel 6

Den toldsats, der anvendes ved indførsel til Fællesskabet af malt, også brændt, henhørende under KN-kode 1107, som har oprindelse i Tyrkiet og er transporteret direkte fra dette land til Fællesskabet, nedsættes med 6,57 ECU/ton.

Artikel 7

Gennemførelsesbestemmelserne til denne forordning vedtages af Kommissionen efter proceduren i artikel 38 i forordning nr. 136/66/EØF eller de tilsvarende artikler i de andre berørte forordninger om fælles markedsordninger.

Artikel 8

Hvis de nuværende betingelser for de særordninger, der er fastsat i associeringsaftalen, bliver ændret, især hvad angår beløbene, og hvis der indgås en ny aftale, vedtager Kommissionen efter proceduren i artikel 38 i forordning nr. 136/66/EØF eller de tilsvarende artikler i de andre berørte forordninger om fælles markedsordninger de heraf følgende tilpasninger, der skal foretages i nærværende forordning.

Artikel 9

Artikel 6-10 i forordning (EØF) nr. 1180/77 ophæves.

Artikel 10

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. juli 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 9. oktober 1997.

På Rådets vegne

M. DELVAUX-STEHRES

Formand

(1) EFT 217 af 29. 12. 1964, s. 3687/64.

(2) EFT L 277 af 30. 10. 1996, s. 39.

(3) EFT L 336 af 23. 12. 1994, s. 22.

(4) EFT L 142 af 9. 6. 1977, s. 10. Forordningen er senest ændret ved forordning (EF) nr. 2063/96 (EFT L 277 af 30. 10. 1996, s. 4).

(5) EFT 172 af 30. 9. 1966, s. 3025/66. Forordningen er senest ændret ved forordning (EF) nr. 1581/96 (EFT L 206 af 16. 8. 1996, s. 11).

(6) EFT L 215 af 9. 9. 1995, s. 1.

(7) EFT L 161 af 29. 6. 1996, s. 46.

(8) EFT L 181 af 1. 7. 1992, s. 21. Forordningen er senest ændret ved forordning (EF) nr. 923/96 (EFT L 126 af 24. 5. 1996, s. 37.)